Proiect

Guvernul Republicii Moldova

HOTĂRÂRE nr.\_\_\_\_\_\_\_

din\_\_\_\_\_\_\_

**Cu privire la modificarea și completarea Hotărârii Guvernului nr. 196 din 25 martie 2011 pentru aprobarea Regulamentului sanitar privind mențiunile nutriționale și de sănătate înscrise pe produsele alimentare**

În temeiul art. 6 din Legea nr.10-XVI din 10 februarie 2009 privind supravegherea de stat a sănătății publice (Monitorul Oficial al Republicii Moldova, 2009, nr.67, art.183), art. 5 alin. (2) şi art. 9 alin. (1) și (7) din Legea nr.78-XV din 18 martie 2004 privind produsele alimentare (Monitorul Oficial al Republicii Moldova, 2004, nr.83-87, art.431) și în scopul protecției sănătății populației, Guvernul HOTĂRĂŞTE:

1. Regulamentul sanitar privind mențiunile nutriționale și de sănătate înscrise pe produsele alimentare aprobat prin Hotărârea Guvernului nr. 196 din 25 martie 2011 (Monitorul Oficial al Republicii Moldova, 2011, nr. 46-52, art. 229), se modifică și se completează după cum urmează:
2. La sfârșitul preambulului Regulamentului se completează cu sintagma: „Regulamentul (UE) nr.1047/2012al Comisiei din 8 noiembrie 2012 de modificare a Regulamentului (CE) nr.1924/2006 în ceea ce privește lista menţiunilor nutriţionale (Text cu relevanță pentru SEE), publicat în Jurnalul Oficial al Uniunii Europene L 310/36 din 09 noiembrie 2012, Decizia de punere în aplicare 2013/63/UE a Comisiei din 24 ianuarie 2013 de adoptare a unor orientări privind punerea în aplicare a condițiilor specifice pentru mențiunile de sănătate prevăzute la articolul 10 din Regulamentul (CE) nr.1924/2006 al Parlamentului European și al Consiliului (Text cu relevanță pentru SEE), publicat în Jurnalul Oficial al Uniunii Europene L 22/25-28 din 25 ianuarie 2013.”
3. După pct. 24 se completează cu pct. 241 și 242 cu următorul conținut:

”241 Lista de mențiuni de sănătate permisive, înscrise pe produsele alimentare, altele decât cele care se referă la reducerea riscului de îmbolnăvire și la dezvoltarea și sănătatea copiilor se aprobă de către Guvern.”

”242 Guvernul periodic, la propunerea Ministerului sănătății, muncii și protecției sociale actualizează Lista nominalizată.”

1. Anexa la Regulamentul sanitar privind mențiunile nutriționale și de sănătate înscrise pe produsele alimentare aprobat prin Hotărârea Guvernului nr. 196 din 25 martie 2011 devine „Anexa nr. 1 la Regulamentul sanitar privind mențiunile nutriționale și de sănătate înscrise pe produsele alimentare aprobat prin Hotărârea Guvernului nr. 196 din 25 martie 2011” și se modifică și se completează după cum urmează:
2. După rubrica cu referire la mențiunea „FĂRĂ SODIU sau FĂRĂ SARE”, se completează cu următoarea rubrică:

„**FĂRĂ ADAOS DE SODIU/SARE**

Se poate face o mențiune conform căreia într-un produs alimentar nu s-a adăugat sare/sodiu și orice altă mențiune care poate avea același înțeles pentru consumator numai dacă produsul nu conține adaos de sodiu/sare sau orice alt ingredient care conține adaos de sodiu/sare și produsul nu conține mai mult de 0,12 g sodiu sau valoarea echivalentă pentru sare, per 100 g sau 100 ml.”

1. La rubrica cu referire la mențiunea „CONȚINUT REDUS DE [DENUMIREA SUBSTANȚEI NUTRITIVE]”, se completează cu următoarele paragrafe:

„Se admite mențiunea „*conținut redus de grăsimi saturate*” și orice altă mențiune care poate avea același înțeles pentru consumator numai dacă:

(a) suma acizilor grași saturați și a acizilor grași trans din produsul care poartă mențiunea este cu cel puțin 30 % mai mică decât suma acizilor grași saturați și a acizilor grași trans dintr-un produs similar; precum și

(b) conținutul de acizi grași trans din produsul care poartă mențiunea este egal sau mai mic decât în cazul unui produs similar.

Se admite mențiunea „*conținut redus de zaharuri*” și orice altă mențiune care poate avea același înțeles pentru consumator numai în cazul în care aportul energetic al produsului care poartă mențiunea este egal sau mai mic decât aportul energetic al unui produs similar.”

1. Regulamentul sanitar privind mențiunile nutriționale și de sănătate înscrise pe produsele alimentare aprobat prin Hotărârea Guvernului nr. 196 din 25 martie 2011, se completează cu Anexa nr. 2 la Regulamentul respectiv sub următoarea redacție:

„Anexa nr. 2 la Regulamentul sanitar privind mențiunile nutriționale și de sănătate înscrise pe produsele alimentare aprobat prin Hotărârea Guvernului nr. 196 din 25 martie 2011

**Instrucțiune**

**privind aplicarea condițiilor specifice pentru mențiunile de sănătate prevăzute la Capitolele II și IV din prezentul Regulament**

1. **Dispoziții introductive**

1. Prezenta Instrucțiune este adresată instituțiilor de control și operatorilor economici din domeniul alimentar cu referire la aplicarea prevederilor Capitolelor II și IV din Regulamentul sanitar privind mențiunile nutriționale și de sănătate înscrise pe produsele alimentare, (în continuare „Regulamentul”).

2. O mențiune de sănătate este orice mesaj comercial voluntar sau reprezentare în orice formă, cum ar fi cuvinte, declarații, imagini, logouri etc., care sugerează ideea sau afirmă, că există o relație între produsul alimentar în cauză și sănătate.

3. Capitolele II și IV stabilesc principiile generale, condițiile specifice pentru utilizarea permisivă a mențiunilor de sănătate avizate. Prevederile respective se vor respecta, de comun cu principiile și cerințele generale pentru toate mențiunile, pe care le utilizează operatorii, precum și cu condițiile specifice de utilizare, incluse în Lista aprobată de mențiuni de sănătate permise.

4. Mențiunile de sănătate avizate se utilizează, doar dacă se respectă pe deplin toate cerințele Regulamentului.

5. În cazul în care, o mențiune este inclusă în Lista de mențiuni nutriționale și de sănătate premise, dar nu respectă toate cerințele din Regulament, autoritățile de control vizate vor lua măsurile de rigoare în conformitate cu prevederile legislației în vigoare.

6. Pentru asigurarea conformității cu prevederile Capitolelor II și IV ale Regulamentului, operatorul economic din domeniul alimentației va demonstra măsurile întreprinse pentru a se conforma fiecărei părți a prezentului Regulament.

1. **Interzicerea mențiunilor de sănătate neaprobate și a celor, utilizarea cărora nu este conformă cu Capitolele II și IV al prezentului Regulament**

7. Capitolele II și IV din Regulament prevăd ca toate mențiunile de sănătate să fie aprobate de către Guvern și utilizarea lor să fie în conformitate cu dispozițiile Regulamentului.

8. Mențiunile de sănătate care nu sunt aprobate (neincluse în Listele cu mențiuni de sănătate permise) și cele care nu sunt conforme normelor stabilite în Regulament sunt interzise.

1. **Informații obligatorii care însoțesc mențiunile de sănătate aprobate**

9. În cazul aplicării unei mențiuni de sănătate furnizate consumatorului, în conformitate cu prevederile Capitolului IV al Regulamentului, este obligator utilizarea a două sau, după caz, patru informații. Informațiile prevăzute la pct. 22 al Regulamentului se indică pe eticheta alimentelor respective, sau, în prezentarea și în publicitatea la produsele alimentare în cazul, cînd acestea lipsesc.

10. Pentru asigurarea unui nivel înalt de protecție a consumatorilor prin furnizarea informațiilor exacte și pertinente, întru asigurarea suportului consumatorilor să facă o alegere fondată și argumentată, se vor respecta cu strictețe cerințele pct. 9 al Regulamentului în condițiile legislației în vigoare.

11. Noțiunile de ”*etichetă”* și „*etichetare*” corespund definițiilor Secțiunii II, alineatul 2 și 3 și Secțiunii III, alineatele (1)-(6) din Normele privind etichetarea produselor alimentare, aprobate prin Hotărârea Guvernului nr. 996 din 20 august 2003.

12. Definițiile respective prevăd că „*etichetă”* este orice material scris, imprimat, litografiat, gravat sau ilustrat, care conține elemente de identificare a produsului şi care însoțește produsul sau este fixat pe ambalajul acestuia, iar „*etichetare”*- aplicarea etichetei sau înscrierea elementelor de identificare pe produs, pe ambalajul de vânzare cu amănuntul, pe dispozitivul de ambalat, ce însoțesc produsul alimentar pus în vânzare şi se referă la acesta.

13. O mențiune de sănătate se va aplica pe „*mijlocul etichetării*” care înseamnă mai mult decât simpla etichetă și înglobează toate informațiile pentru consumatori despre produsul alimentar, la care se referă.

14. „*Etichetarea*” produselor alimentare este obligatorie la livrarea către consumatorul final, iar „*publicitatea*” reprezintă procesul de promovare a produselor alimentare de către operatorul economic din domeniul alimentar.

15. Pe etichetele produselor alimentare se includ informațiile obligatorii pentru care se face mențiunea de sănătate în condițiile pct. 22 la prezentul Regulament

16. În cazul în care nu există „*etichetare*”, informațiile obligatorii sunt furnizate prin „*publicitatea*” și „*prezentarea*” produsului alimentar, pentru care este făcută mențiunea de sănătate. În cazul, în care o mențiune de sănătate este utilizată într-o publicitate generică pentru un produs alimentar, care nu se corelează cu un anumit produs „*etichetat*”, atunci informațiile obligatorii vor fi prevăzute în „*publicitate*” și „*prezentarea*” produsului respectiv.

17. Consumatorul este informat obligatoriu, la luarea deciziei cu privire la procurarea unui aliment în conformitate cu Articolul 20 al Legii nr. 105 din 13 martie 2003 privind protecția consumatorului.

18. În cazul vânzărilor la distanță se va face o mențiune specială privind vânzările la distanță. Informațiile obligatorii trebuie să fie disponibile consumatorilor înainte de procurarea produselor, iar în cazul vânzării la distanță, unde accesul la „*etichetare*” este limitat, informațiile obligatorii trebuie să fie incluse în prezentarea și publicitatea produselor alimentare, în suportul de vânzare la distanță, dacă acesta este un site web, un catalog, un prospect, o scrisoare etc.

19. Prin derogare de la pct. 4 din prezentul Regulament, pe produsele alimentare nepreambalate, oferite spre vânzare consumatorului final sau unităților de alimentație publică și produsele alimentare ambalate la punctul de vânzare, la cererea cumpărătorului sau preambalate în vederea vânzării imediate, se aplică în mod obligatoriu informațiile prevăzute la pct.22 alineatul (3) și (4), iar cele enumerate la pct.22, alineatul (1) și (2) nu sunt obligatorii.

20. Operatorii din domeniul alimentar, sunt obligați să plaseze corespunzător pct. 22 al prezentului Regulament, patru informații la utilizarea unei mențiuni de sănătate premise, după cum urmează:

|  |  |
| --- | --- |
| 1) | „ *o declarație privind importanța unei alimentații variate şi echilibrate şi a unui mod de viață sănătos*; 1. Scopul prezentei prevederi este de a oferi un suport consumatorului pentru înțelegerea efectelor benefice specifice ale produsului alimentar care poartă mențiunea de sănătate.
2. Declarația subliniază necesitatea de a informa consumatorii de faptul, că a consuma un anumit produs alimentar poate fi inclus în alimentația variată și echilibrată dar nu în exces sau contrariu bunelor practici alimentare pentru a menține sănătatea în condiții optimale de viață.
3. c) Consumul unui produs alimentar care poartă mențiunea de sănătate în contextul unei alimentații variate și echilibrate reprezintă doar un singur aspect al unui stil de viață sănătos.
 |
| 2) | „*cantitatea de produs alimentar și modul de consum solicitat pentru a obține efectul benefic menționat*” * 1. Informațiile, furnizate de către operatorii economici din domeniul alimentar pe baza compoziției produselor alimentare, sunt obligatorii, pentru a se asigura că efectul menționat poate avea loc.
	2. Comunicarea aspectelor privind modul în care sunt consumate produsele alimentare consumatorilor, este o cerință a condițiilor specifice de utilizare stabilite pentru mențiunile de sănătate.
	3. Informațiile respective trebuie să garanteze că pentru toate mențiunile de sănătate, consumatorul este pe deplin informat cu referire la cantitatea de produs alimentar necesară și modul în care acesta trebuie consumat în cursul zilei.
	4. Informațiile vor indica faptul, dacă efectul menționat se poate obține prin consumarea produsului alimentar doar o dată sau de mai multe ori pe parcursul unei zile. Aceste informații nu vor încuraja sau tolera consumul în exces al unui produs alimentar, astfel cum este prevăzut la pct. 7 aliniatul 3).
	5. În cazul în care acest lucru nu este posibil, mențiunea de sănătate nu va fi efectuată.
 |
| 3) | „*după caz, o declarație referitoare la persoanele care trebuie să evite utilizarea produsul alimentar în cauză*”; precum și |
| 4) | „*un avertisment adecvat pentru produsele care pot prezenta riscuri pentru sănătate în cazul consumului în exces*”.1. Unele mențiuni vor fi avizate cu restricții privind utilizarea lor sau, în cazul unor substanțe, alte prevederi specifice pentru categorii de alimente vor prevedea cerințe suplimentare privind etichetarea.
2. Toate cerințele sunt cumulative și operatorii sunt obligați să respecte toate prevederile relevante aplicabile produselor alimentare și mențiunilor.
3. Operatorii din domeniul alimentar își asumă propria responsabilitate în conformitate cu legislația în vigoare și se conformează cerinței fundamentale de a comercializa produse alimentare sigure.
4. Pe piață operatorii, pe propria lor răspundere, propun produse alimentare ce nu dăunează sănătății cu aplicarea mențiunilor respective de sănătate.
 |

1. **Beneficiile generale, nespecifice în materie de sănătate, prevăzute la pct. 23 al prezentului Regulament**

 21. Pct. 23 al Regulamentului permite utilizarea mențiunilor simple, atractive care fac trimitere la beneficiile generale, nespecifice ale unui produs alimentar asupra bunei sănătăți publice sau asupra bunăstării legate de sănătate, fără avizare prealabilă, doar la respectarea unor condiții speciale.

 22. Mențiunile respective vor fi informative pentru consumatori, transmițând mesaje mai aproape de nevoile consumatorilor.

23. În cazul când mențiunile se referă la beneficii generale, nespecifice pentru sănătate, acestea vor fi însoțite de o mențiune specifică de sănătate de pe listele cu mențiunile de sănătate permise.

24. Mențiunile specifice de sănătate avizate, care însoțesc mențiunea cu referire la beneficii de sănătate generale, nespecifice vor fi incluse „*imediat după*” respectiva mențiune.

25. Mențiunile specifice din listele mențiunilor permise vor conține o relevanță pentru trimiterea generală. Cu cât trimiterea respectivă este mai generală, (de exemplu, „*pentru o stare de sănătate bună*”), tot mai multe mențiuni de sănătate din listele de mențiuni permise sunt eligibile pentru completare.

26. Ținând cont de faptul, că Pct. 22 al Regulamentului stabilește norme privind contextul în care mențiunile de sănătate sunt utilizate, iar acestea se referă în mod specific la normele din Capitolele II și IV al prezentului Regulament, normele respective urmează a fi luate în considerare în cazul în care operatorii doresc să respecte cerințele prevăzute la pct. 23.

27. Pentru a evita informarea eronată a consumatorilor, operatorii din sectorul alimentar au responsabilitatea de a demonstra legătura între trimiterea la beneficiile generale, nespecifice ale produsului alimentar și mențiunile de sănătate specifice permise care o însoțesc.

28. Dacă mențiunile depuse spre autorizare sunt considerate prea generale sau nespecifice pentru a fi evaluate, acestea nu pot fi autorizate.

29. Se califică încălcare în cazul când mențiunile respective beneficiază de prevederile prevăzute la pct. 23 și sunt utilizate, în mod licit, însoțite de o mențiune specifică din lista cu mențiunile de sănătate permise în conformitate cu articolul respectiv.”

1. Produsele plasate pe piața internă până la 1 ianuarie 2018, neconforme cerințelor Regulamentului sanitar privind mențiunile nutriționale și de sănătate înscrise pe produsele alimentare aprobat prin Hotărârea Guvernului nr. 196 din 25 martie 2011, corespunzător modificărilor aprobate, se vor comercializa până la expirarea termenului de valabilitate a produsului.
2. Controlul asupra executării prezentei hotărâri se pune în sarcina Ministerului sănătății, muncii și protecției sociale.

 **Prim-ministru PAVEL FILIP**

Contrasemnează:

Ministrul economiei și infrastructurii Octavian CALMÎC

Ministrul sănătății, muncii și protecției sociale Stela GRIGORAȘ

Ministrul agriculturii

 dezvoltării regionale și mediului Vasile BÎTCA